KIRJALLINEN KYSYMYS P-0512/98 komissiolle esittäjä(t): Carlos Carnero González (GUE/NGL) (17. helmikuuta 1998)

Aihe: Rakennerahastojen 2-tavoitteen mukainen käyttö Madridin autonomisella alueella

Tiedotusvälineissä on viime päivinä kerrottu, että Madridin kuntainliitto (FMM) on arvostellut Madridin autonomisen alueen (CAM) hallitusta 2-tavoitteen kehyksessä saatujen rakennerahastovarojen käytöstä. Ottaen huomioon, että asia on tärkeä, kysyn:

1. Tietääkö komissio, miksi CAM jätti käyttämättä kolmen vuoden aikana (1994 - 1996) noin 9 miljardia pesetaa rakennerahastovaroja, ja jos tietää, niin mikä on sen kanta siihen, että rahoitukseen oikeutetut menettävät mahdollisuuden käyttää varoja?

2. Tietääkö komissio, että CAM ilmoitti FMM:n kanssa tehtyjä sopimuksia laiminlyöneiden kuntien (joita on 23) pormestareille sen jälkeen kun niiden talousarvio vuodelle 1998 oli lähes viimeistelty tehtyjen sopimusten mukaisesti, että 46 prosenttia varoista, joita ne odottivat saavansa (4,7 miljardia pesetaa) vuosille 1997 - 1999, annettaisiin Euroopan sosiaalirahastosta myönnettävinä varoina (odottamattomia tilanteita varten ei ollut varauduttu), mistä oli vakavia seurauksia asianosaisille kunnille ja niiden sijoitussuunnitelmille (2 miljardia suunniteltua vähemmän)? Jos vastaus on myönteinen, niin katsooko komissio, että aluehallinto toimi asianmukaisella tavalla?

3. Katsooko komissio, että CAM:n tekemästä päätöksestä johtuva hankala tilanne voitaisiin korjata niiden ehdotusten mukaisesti, joita yhteisön tason asioista vastaava FMM:n komitea teki 2. helmikuuta?

4. Katsooko komissio, että CAM:n vahvistama suunnitelma 2-tavoitteen kehyksessä saatujen varojen jakamiseksi aluehallituksen ja paikallishallituksen välillä on ollut oikeudenmukaista ottaen huomioon, että kunnat, joiden rahoitustilanne on epävakaa, hallinnoivat noin 15 prosenttia käytettävissä olevista varoista?

5. Pitääkö komissio oikeutettuina useilta tahoilta peräisin olevia väitteitä, joiden mukaan CAM ei ole toiminut avoimesti rakenne- ja koheesiorahastojen hallinnassa?

Komission jäsenen Monika Wulf-Mathiesin komission puolesta antama vastaus (23. maaliskuuta 1998)

Ottaen huomioon vaikeudet, joita Espanjan tavoite 2 -alueita koskeviin kauden 1994-1995 toimenpideohjelmiin osallistuvilla eri hallintoyksiköillä on ollut varojen sitomisessa määräajassa, komissio päätti ehdottaa Espanjalle, että määräaikaa ei pidennetä, sillä se johtaisi eri ohjelmien päällekkäisyyteen. Käyttämättömät varat siirretään sen sijaan seuraavalle kaudelle, edellyttäen, että ne osoitetaan ohjelman mukaisesti tiukasti niiden kohteena alunperin olleisiin toimenpiteisiin, joiden soveltaminen on viivästynyt. Näin tuensaajilla on toimenpiteiden täytäntöön panemiseksi enemmän aikaa kuin jos määräaikaa olisi pidennetty, eikä voida väittää, että tuensaajat olisivat kärsineet tästä vahinkoa. Tämä koskee suurinta osaa tavoite 2 -ohjelmista eikä pelkästään Madridin ohjelmaa.

Varojen siirtämisestä seuraa, että Euroopan sosiaalirahaston (ESR) osuus Madridin koko toimenpideohjelmasta on kaudella 1997-1999 hieman suurempi kuin edellisellä kaudella. Osana yhteisön ja kansallisten viranomaisten välistä yhteistyötä ja yhdessä toteuttamaa ohjelman seurantaa myönnettyjen varojen käyttöä valvotaan säännöllisesti kunkin rahaston ja toimen osalta. Tämä mahdollistaa tarvittavien toimenpiteiden (muutokset, uudelleen ohjelmointi) toteuttamisen, mikä on tavanomaista rakennerahastojen hallinnoinnissa. Joka tapauksessa yhtään siirtoa Euroopan aluekehitysrahastosta (EAKR) Euroopan sosiaalirahastoon ei ole tähän mennessä tehty Madridin tavoite 2 -ohjelmissa.

Komission ja Espanjan hallintoviranomaisten vahvistamassa yhteisön tukikehyksessä ei määrätä, että paikallisyksiköiden olisi hoidettava tiettyä osuutta varoista. On kuitenkin huomattava, että kyseisessä ohjelmassa sovellettava jako ei suuresti poikkea muiden tavoitteen 2 ja jopa tavoitteen 1 ohjelmien osalta noudatetusta käytännöstä.

Muihin esitettyihin kysymyksiin komissio ei valitettavasti voi ottaa kantaa, sillä ne liittyvät Espanjan sisäisiin ongelmiin.